CELEX: 32017D1767
Language: ro
Date: 2017-09-25 00:00:00
Title: Decizia de punere în aplicare (UE) 2017/1767 a Consiliului din 25 septembrie 2017 de autorizare a Regatului Unit să aplice rate reduse de impozitare pentru carburanții consumați în Insulele Hebride interioare și exterioare, insulele nordice (Northern Isles), insulele din Firth of Clyde și Insulele Scilly, în conformitate cu articolul 19 din Directiva 2003/96/CE

28.9.2017   
            
            
               RO
            
            
               Jurnalul Oficial al Uniunii Europene
            
            
               L 250/69
            
         DECIZIA DE PUNERE ÎN APLICARE (UE) 2017/1767 A CONSILIULUI
   din 25 septembrie 2017
   de autorizare a Regatului Unit să aplice rate reduse de impozitare pentru carburanții consumați în Insulele Hebride interioare și exterioare, insulele nordice (Northern Isles), insulele din Firth of Clyde și Insulele Scilly, în conformitate cu articolul 19 din Directiva 2003/96/CE
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității (1), în special articolul 19,
   având în vedere propunerea Comisiei Europene,
   întrucât:
   
               (1)
            
            
               Regatul Unit a solicitat, printr-o scrisoare din data de 16 septembrie 2016, autorizarea de a aplica o rată redusă a accizei la combustibilul gazos și benzina fără plumb, în conformitate cu articolul 19 din Directiva 2003/96/CE (denumită în continuare „directiva”), în Insulele Hebride interioare și exterioare, în insulele nordice (Northern Isles), în insulele din Firth of Clyde (toate în largul coastei scoțiene) și în Insulele Scilly (în largul coastei de sud-vest a Angliei). Regatul Unit a furnizat informații suplimentare în data de 16 decembrie 2016.
            
         
               (2)
            
            
               În aceste zone, prețurile la combustibilul gazos și la benzina fără plumb sunt mai ridicate decât prețurile medii din restul teritoriului Regatului Unit, ceea ce constituie un dezavantaj pentru consumatorii locali de carburant. Diferența de preț se datorează costurilor pe unitate suplimentare legate de amplasarea geografică a insulelor, de numărul redus de locuitori și de livrarea unor volume relativ mici de carburant.
            
         
               (3)
            
            
               Reducerea fiscală nu ar trebui să depășească ceea ce este necesar pentru a compensa costurile pe unitate suplimentare suportate de consumatorii din zonele geografice vizate.
            
         
               (4)
            
            
               Ratele reduse ale accizelor ar trebui să depășească ratele minime prevăzute la articolul 7 din directivă.
            
         
               (5)
            
            
               Având în vedere caracterul insular al zonelor în care se aplică și reducerea moderată a ratelor, măsura nu ar trebui să antreneze deplasări suplimentare în legătură în mod specific cu furnizarea de carburant.
            
         
               (6)
            
            
               În consecință, măsura este acceptabilă din punct de vedere al funcționării corespunzătoare a pieței interne și al nevoii de a garanta concurența loială și este compatibilă cu politicile Uniunii din domeniul sănătății, al mediului, al energiei și al transporturilor.
            
         
               (7)
            
            
               Având în vedere articolul 19 alineatul (2) din directivă, fiecare autorizare acordată în temeiul articolului respectiv trebuie să fie strict limitată în timp. Pentru a le oferi întreprinderilor și consumatorilor vizați un grad suficient de certitudine, autorizarea se acordă pe o perioadă de șase ani. Prezenta decizie nu aduce atingere aplicării normelor Uniunii privind ajutoarele de stat,
            
         ADOPTĂ PREZENTA DECIZIE:
   Articolul 1
   Regatul Unit este autorizat să aplice niveluri reduse de impozitare pentru benzina fără plumb și pentru combustibilul gazos utilizate drept carburanți în toate Insulele Hebride interioare și exterioare, în insulele nordice (Northern Isles), în insulele din Firth of Clyde și în Insulele Scilly.
   Reducerea față de nivelul național al accizei la benzina fără plumb și la combustibilul gazos nu depășește costul suplimentar al vânzării cu amănuntul în zonele geografice respective, comparativ cu costul mediu suportat la vânzările cu amănuntul în Regatul Unit, și nu depășește 50 GBP la 1 000 de litri de produs.
   Articolul 2
   Prezenta decizie se aplică de la 1 noiembrie 2017 și expiră la 31 octombrie 2023.
   Articolul 3
   Prezenta decizie se adresează Regatului Unit al Marii Britanii și Irlandei de Nord.
   
      Adoptată la Bruxelles, 25 septembrie 2017.
      
         
            Pentru Consiliu
         
         
            Președintele
         
         M. MAASIKAS
      
   
   
      (1)  JO L 283, 31.10.2003, p. 51.